BBIK แรลลี่ยาว! บวกอีก 6% ทะลุเป้า 40.57 บ. มั่นใจรายได้ปีนี้โต 30%
BBIK แรลลี่ยาว! บวกอีก 6% ทะลุเป้า 40.57 บ. มั่นใจรายได้ปีนี้โต 30% ตุนแบ็กล็อกแน่น 390 ล้านบาท
BBIK แรลลี่ยาว! บวกอีก 6% ทะลุเป้า 40.57 บ. มั่นใจรายได้ปีนี้โต 30% ตุนแบ็กล็อกแน่น 390 ล้านบาท
29 พ.ย. 2564

ผู้สื่อข่าวรายงานว่าวันนี้ (29 พ.ย.2564) ราคาหุ้น บริษัท บลูบิค กรุ๊ป จำกัด (มหาชน) หรือ BBIK ณ เวลา 15:51 น. อยู่ที่ระดับ 54.50 บาท เพิ่มขึ้น 3.25 บาท หรือ 6.34% โดยทำจุดสูงสุดที่ 54.75 บาท และทำจุดต่ำสุดที่ 50.50 บาท ด้วยมูลค่าการซื้อขาย131.96 ล้านบาท ราคาหุ้นปรับตัวสูงสุดนับตั้งแต่เข้าตลาดเมื่อวันที่ 16 ก.ย.64

อนึ่งก่อนหน้านี้ นายพชร อารยะการกุล ประธานเจ้าหน้าที่บริหาร BBIK เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 17 พฤศจิกายน 2564 ว่า มั่นใจผลงานในปีนี้จะเป็นปีที่ดีและช่วงเวลาแห่งการเติบโตอย่างก้าวกระโดด
โดยวางเป้าหมายผลดำเนินงานเติบโตไม่ต่ำกว่า 25 – 30% จากปีก่อน โดย ณ สิ้นไตรมาส 3/2564 บริษัทฯ มีแบ็กล็อกทำสถิติสูงสุดใหม่ที่ 390 ล้านบาท คาดจะรับรู้รายได้ในไตรมาส 4/2564 ประมาณ 90 ล้านบาท และปี 2565 ที่ประมาณ 160 ล้านบาท โดยคาดว่าบริษัทยังมีโอกาสที่จะได้รับงานเพิ่มขึ้น ซึ่งจะทำให้แบ็กล็อกในปี 2565 เพิ่มขึ้นอย่างแข็งแกร่ง
นอกจากนี้จะเริ่มรับรู้ส่วนแบ่งกำไรจาก ORBIT (บริษัทร่วมทุนกับ OR) จากการให้บริการพัฒนาระบบ Loyalty Management System แก่ลูกค้า OR และฐานสมาชิกบลูการ์ด อย่างไรก็ดีบริษัทฯ มีการตั้งทีมดำเนินในด้านธุรกิจบล็อกเชนไว้แล้ว ซึ่งคาดว่าในปีหน้าจะเริ่มเข้าไปรุกตลาดบล็อกเชนมากขึ้น
บล.กสิกรไทย ระบุในบทวิเคราะห์ (20 ต.ค. 2564) ว่า ทางฝ่ายวิจัยได้ปรับเพิ่มราคาเป้าหมายขึ้นจาก (1) การปรับเพิ่มประมาณกำไร (2) เพิ่มตัวคูณ PER และ (3) มูลค่าเพิ่มจากดีล M&amp;A ซึ่งมีแนวโน้มรายได้แข็งแกร่งหนุนจากยอด Backlog ณ ไตรมาส 3/2564 ที่มากกว่า 300 ล้านบาท เพิ่มขึ้นมากจากที่ 161 ล้านบาท ณ สิ้นไตรมาส 2/2564
ทั้งนี้ทางฝ่ายวิจัยคาดว่าบริษัทฯ จะได้ประโยชน์จากแนวโน้ม Digital Transformation ที่เพิ่มสูงขึ้นต่อเนื่องในไทย แนะนำ “ซื้อ” ราคาเป้าหมาย 40.57 บาท